Diari Oficial de la Generalitat Valenciana


Sumari del DOGV 4573, del 26-08-2003 (2003/9163)

ORDE de 25 de juliol de 2003, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat de la Ribera Baixa.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4573

Data del DOGV
:   26-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9163


Data del document
:   25-07-2003

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * Polinyà de Xúquer
    * Riola
    * Sollana
    * Sueca
    * Almussafes
    * Llaurí
    * Cullera
    * Albalat de la Ribera
    * Favara
    * Fortaleny
    * Corbera
    * associació de municipis
    * administració local
    * reglament intern

ORDE de 25 de juliol de 2003, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat de la Ribera Baixa. [2003/9163]
  
Els plens dels ajuntaments d'Albalat de la Ribera, Almussafes, Corbera, Cullera, Favara, Fortaleny, Llaurí, Polinyà del Xúquer, Riola, Sollana i Sueca, van acordar aprovar la modificació dels Estatuts de la Mancomunitat de la Ribera Baixa. Tramés l'expedient tramitat i els Estatuts aprovats a esta Conselleria, no s'advertix en ells cap infracció de l'ordenament jurídic, ni menyscapte de les competències d'esta Comunitat Autònoma, ni interferència en el seu exercici.
  
Per tot això, i d'acord amb el que disposa el Decret 113/2003 de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques,
  
ORDENE
  
Article únic
  
S'homologa la modificació dels estatuts de la Mancomunitat de la Ribera Baixa, per haver acreditat en l'expedient la legalitat de les actuacions.
  
València, 25 de juliol de 2003
  
El conseller de Justícia i Administracions Públiques
  
VÍCTOR CAMPOS GUINOT
  
 ESTATUTS DE LA MANCOMUNITAT DE LA RIBERA BAIXA
  
I. DISPOSICIONS GENERALS
  
CAPÍTOL PRIMER
  
Subjecte, objecte i finalitats
  
Article 1
  
Sota la denominació de la Mancomunitat de la Ribera Baixa els municipis d'Albalat de la Ribera, Almussafes, Corbera, Cullera, Favara, Fortaleny, Llaurí, Polinyà del Xúquer, Riola, Sollana i Sueca es constituïxen en Mancomunitat voluntària, que es regirà pels presents Estatuts.
  
Article 2
  
La Mancomunitat de la Ribera Baixa té plena personalitat jurídica per al compliment de les seues finalitats, però no podrà assumir la totalitat de les competències assignades en els municipis respectius.
  
Com a corporació de dret públic podrà adquirir, posseir, reivindicar, permutar, gravar o alienar béns, desenvolupar obres, obligar i celebrar contractes, establir i explotar els servicis públics previstos en estos Estatuts com de la seua competència i exercitar les accions i interposar els recursos previstos en les lleis.
  
Article 3
  
La Mancomunitat de la Ribera Baixa es constituïx per temps indefinit, ja que esta té finalitats de caràcter permanent.
  
Article 4
  
La ciutat de Sueca serà capitalitat, i la seu de la Mancomunitat s'ubicarà en l'edifici siti a l'avinguda José Maiques, s/n, de Sueca.
  
No obstant això, els òrgans col·legiats de la Mancomunitat podran reunir-se en qualsevol de les seus dels municipis mancomunats a iniciativa del president, o a petició d'una quarta part dels municipis mancomunats, i a condició d'expressar-ho així en la corresponent convocatòria i orde del dia.
  
Article 5
  
Constituïx objecte de la Mancomunitat el desenvolupament d'obres i l'establiment i explotació dels servicis que, dins dels de competència municipal, no estiguen ja assumits o concertats per altres ens públics de més extens àmbit territorial, i interesse realitzar-los en comú a tots o alguns dels municipis membres, per a obtindre millors i més eficaços servicis comunitaris, els quals donen cobertura a les necessitats de la seua població, aconseguint major operativitat en la gestió, fomentant l'esperit de cooperació, unió i mútua ajuda i vertebrant la seua efectivitat als àmbits naturals i històrics del País i de la Ribera Baixa.
  
Article 6
  
Dins de l'esmentat objecte s'assenyalen les finalitats següents:
  
1. Informació sobre tècniques administratives i de gestió municipal, i estudi i canalització de solucions a la problemàtica dels ajuntaments.
  
2. Servicis assistencials. Llars i residències de tipus social, així com establiments i instal·lacions de recuperació i rehabilitació.
  
3. Servicis de dotació. Captació, abastiment i distribució d'aigües potables i de reg, així com de fonts energètiques, extracció de minerals, aprovisionaments, escorxadors, instal·lacions esportives, prevenció i extinció d'incendis. Establiment, desenvolupament, consolidació, millora i gestió de comunicacions, transports i xarxa viària.
  
4. Servicis culturals. Guarderies Escoles, Instituts, Facultats, Escoles especials, Centres promotors d'Educació física i Campanyes culturals, Instal·lacions esportives.
  
5. Servicis de patrimoni i entorn. Parcs, vivers, piscifactories, protecció de la naturalesa i medi ambient. Ordenació agrària, conservació del patrimoni cultural. Promoció turística i hotelera.
  
6. Servicis sanitaris. Consultoris, clíniques, hospitals, laboratoris d'anàlisi. Crematoris.
  
Xarxes i col·lectors de sanejament i depuració d'aigües residuals. Neteja viària. Recollida, abocador i eliminació o transformació de fems i altres residus sòlids.
  
7. Servicis tècnics. Estudis, programació, execució i control d'obres i servicis en general. Planejament, programació i gestió urbanística. Estudi de preus o taxes per prestacions municipals. Processament de dades, facturació i recaptació.
  
CAPITOL SEGON
  
Membres de la Mancomunitat
  
Article 7
  
Seran membres de ple dret cada u dels municipis relacionats en l'article primer i els municipis de la Ribera Baixa que d'acord amb estos Estatuts s'incorporen posteriorment, en tant uns o altres no s'hagen separat d'esta.
  
En principi, tots els membres tindran igualtat de drets i obligacions, excepte pel que fa als graus de representació i de participació en càrregues i beneficis, que es regiran pel que en cada u de tals aspectes i circumstàncies s'establix en estos Estatuts.
  
Seran membres associats aquelles entitats locals distintes del municipi que sol·liciten que la Mancomunitat els preste u o diversos servicis, amb els quals caldrà signar un conveni administratiu d'associació i col·laboració, en els termes que s'establixen en l'apartat següent.
  
Article 8
  
La representació de cada municipi en la Mancomunitat, és a dir, el nombre de delegats de cada municipi en l'Assemblea General, serà el que li corresponga segons el nombre d'habitants de dret del municipi en la rectificació anual, prèvia a la convocatòria de les eleccions locals, aprovat per l'Institut Nacional d'Estadística, i serà inamovible per a tota la legislatura, conforme a la següent fórmula: 2 representants per cada municipi, més 1 per cada 2.000 habitants o fracció superior a 1.000.
  
Article 9
  
Es distingixen dos tipus de membres de la Mancomunitat:
  
- Els membres de ple dret de la Mancomunitat tindran dret als servicis generals d'esta i a elegir els seus delegats en l'Assemblea General.
  
Així mateix tindran dret a participar en els servicis o obres de caràcter específic que voluntàriament hagen quedat integrats o inclosos. I en els casos de separació, o dissolució, a percebre la part de l'actiu que els corresponga.
  
- Els membres associats seran aquelles entitats locals de la Ribera Baixa que no sent municipis convinguen amb la Mancomunitat la prestació de servicis propis d'esta.
  
I tindran dret a participar en els servicis o obres de caràcter específic que es recullen en els convenis.
  
Article 10
  
La condició de membre obliga a l'observança dels presents Estatuts, com també dels reglaments dels servicis que es mancomunen i en els que participe.
  
Cada membre contribuirà a les despeses generals de la Mancomunitat en una proporció que s'assenyalarà quan s'aprove el pressupost de cada exercici, sent el sistema general i aplicable d'ofici l'aportació en funció del nombre d'habitants, segons l'última revisió del Padró Municipal d'Habitants, i dels ingressos corrents pressupostats -llevat de les contribucions especials i qualsevol altre ingrés que no tinga la consideració de corrent- en l'exercici anterior en una proporció del 50%.
  
Igualment haurà de contribuir, en la proporció que resulte del nombre i grau de representació dels que participen en el mateix, a les despeses específiques dels servicis o obres que no afecten la totalitat dels membres.
  
La contribució al sosteniment, tant de les despeses generals com de les específiques dels servicis o obres, s'entén que serà en la quantitat necessària per a cobrir-les, una vegada deduïts els ingressos que per taxes o altres conceptes s'obtinguen de la seua prestació.
  
En els casos de separació o dissolució amb saldo passiu, cada membre haurà d'aportar la part que li corresponga per a cobrir dit passiu, conforme es fixa en els articles 15 i 16.
  
En els casos de separació i de dissolució amb saldo actiu, cada membre rebrà la part que li correspon segons la proporció de les aportacions realitzades.
  
Article 11
  
Encara que la Mancomunitat es constituïx amb els membres fundadors relacionats en l'article primer, podrà d'ara endavant incorporar-se a esta qualsevol altre municipi de la Ribera Baixa del Xúquer, si accepta estos Estatuts i les obligacions que en ells s'establixen.
  
Per a això, el respectiu Ajuntament, mitjançant acord adoptat amb el quòrum legal corresponent, haurà de sol·licitar-ho de l'Assemblea General de la Mancomunitat, i serà d'esta l'acceptació o rebuig de la incorporació, decisió que haurà d'adoptar-se mitjançant el vot favorable de la majoria absoluta del nombre legal de delegats que la integren.
  
Article 12
  
Acordada inicialment l'admissió d'un nou membre, es practicarà un inventari i balanç de l'actiu i passiu de la Mancomunitat en la data de la sol·licitud, el qual, una vegada aprovat per l'Assemblea General, servirà per al càlcul i fixació de la quantitat que el nou membre haurà d'aportar a la Mancomunitat per a equilibrar-se econòmicament amb els ja existents anteriorment.
  
L'actiu líquid resultant del balanç, dividit pel nombre d'habitants de dret dels municipis fins eixe moment integrats a la Mancomunitat, donarà el mòdul per habitant que pels seus haurà de satisfer l'aspirant a la integració.
  
El pagament de la quantitat resultant haurà de fer-se, com a màxim, en cinc terminis, del vint per cent cada un. El primer de forma immediata i com previ a l'efectivitat de la integració, i la resta en quatre anualitats successives, mitjançant pagament anual de l'interés legal corresponent a les quantitats pendents de pagament.
  
Independentment de la quota d'integració, el nou membre haurà d'efectuar les aportacions normals igual que els delegats preexistents.
  
Acceptada la quantia de l'aportació per l'Ajuntament del Municipi aspirant, mitjançant acord amb el quòrum legal corresponent, l'Assemblea General fixarà la data i detalls per a l'efectivitat de la incorporació.
  
Article 13
  
Atés el caràcter voluntari de la Mancomunitat, en tot moment pot produir-se la separació d'alguns dels seus membres. La separació es produirà a iniciativa de l'Ajuntament respectiu o de l'Assemblea General de la Mancomunitat.
  
En tot cas, cada separació requerirà els tràmits i liquidacions que s'assenyalen en els articles següents.
  
Article 14
  
La iniciativa d'un membre per a la seua separació haurà d'acordar-la el seu respectiu Ajuntament amb el quòrum legal corresponent i formalitzar per escrit la seua petició davant de l'Assemblea General de la Mancomunitat.
  
Si el membre que pretén separar-se es trobara al corrent en el compliment de les seues obligacions para amb la Mancomunitat, l'Assemblea General haurà d'acceptar la seua petició en un termini màxim de tres mesos, transcorregut el qual sense decisió expressa s'entendrà acceptada tàcitament.
  
Article 15
  
L'Assemblea General, amb el vot favorable de la majoria absoluta del nombre legal de delegats que l'integren, podrà acordar la separació d'alguns dels seus membres per incompliment de les seues obligacions.
  
Només s'entendrà que hi ha motivació si, produït l'incompliment d'una o diverses obligacions, els òrgans de la Mancomunitat hagueren requerit formalment al membre infractor i este deixara transcórrer sis mesos sense complir les seues obligacions pendents de posar-se al dia en tots els aspectes.
  
Article 16
  
Produïda expressa o tàcitament la separació, es procedirà en la forma prevista en l'article 12 per a la fixació del líquid corresponent al respectiu membre en l'haver de la Mancomunitat.
  
Si el saldo o líquid resultara deutor o passiu, el membre que se separe haurà d'aportar la part de deute que li corresponga perquè la seua separació puga ser efectiva.
  
Si resultara actiu, la Mancomunitat satisfarà la seua part al membre que se separe en termini de deu anys. Un deu per cent en cada una de les anualitats segona a novena i el deu per cent restant en la desena. A partir de la segona anualitat les quantitats pendents de pagament meritaran l'interés legal corresponent a favor del municipi creditor.
  
Article 17
  
La incorporació d'un membre associat es produirà mitjançant el procediment següent:
  
L'òrgan de govern de l'entitat local, mitjançant acord adoptat amb el quòrum legal corresponent, haurà de sol·licitar-la de l'Assemblea General de la Mancomunitat, sent facultat d'esta l'acceptació o rebuig de la incorporació, decisió que haurà d'adoptar-se mitjançant el vot favorable de la majoria absoluta del nombre legal de delegats que la integren.
  
Una vegada aprovada per l'Assemblea General, es redactarà un conveni administratiu on es recolliran les obligacions de les parts, que haurà de ser aprovat per l'òrgan de govern de l'entitat local sol·licitant i l'Assemblea General de la Mancomunitat de la Ribera Baixa.
  
II. ORGANITZACIÓ I FUNCIONAMENT
  
CAPÍTOL PRIMER
  
Òrgans de la Mancomunitat
  
Article 18
  
El govern i administració de la Mancomunitat estaran a càrrec dels següents òrgans:
  
Assemblea General
  
Comissió Permanent
  
President i vicepresident
  
Comissions: gestores de servicis o especials
  
Delegats de servici.
  
Article 19
  
L'Assemblea General és el suprem òrgan de govern i administració de la Mancomunitat. En ella estaran representats tots els municipis mancomunats, en el grau i forma assenyalats en el títol I, capítol 2n d'estos Estatuts.
  
Les atribucions de l'Assemblea General seran les mateixes que la legislació vigent atribuïx al Ple de la Diputació Provincial, i les expressament atribuïdes en el present Estatut.
  
Formaran part de l'Assemblea General a més, dos representants per cada una de les entitats locals associades, amb veu i sense vot.
  
Article 20
  
La Comissió Permanent és l'òrgan executiu per al desenvolupament dels plans, programes, projectes i pressuposts, prèviament aprovats per l'Assemblea General.
  
Les atribucions de la Comissió Permanent seran les mateixes que la legislació vigent atribuïx a la Comissió de Govern de la Diputació Provincial, excepte les establides en l'article 17.4.5.7 i 5 del ROF.
  
Article 21
  
El president, que ho serà de l'Assemblea General, de la Comissió Permanent i de totes les comissions, tindrà les atribucions que la legislació vigent atribuïx al president de la Diputació Provincial, llevat de les establides en els articles 61.3, 63.4 i 63.5 del ROF.
  
DEL VICEPRESIDENT
  
El vicepresident serà elegit per l'Assemblea General en els mateixos termes que el president.
  
Article 22
  
Podrà existir una Comissió gestora per a cada u dels servicis específics que s'establisquen, a les quals es referix l'últim paràgraf de l'article 40.
  
Tals comissions quedaran integrades de ple dret (és a dir amb veu i vot) per un delegat de cada u dels membres integrats en el respectiu servici; i amb veu però sense vot formaran part de les mateixes el secretari general, el delegat o director del respectiu servici, si n'hi haguera, i el professional o professionals especialitzats en la matèria que es tracte. Tindran funcions d'inspecció i control del respectiu servici, a més de les informatives, comprensives de l'estudi, assessorament i proposició de resolucions i acords, tant a la Presidència com a l'Assemblea General i a la Comissió Permanent.
  
Les comissions especials que l'Assemblea General acorde establir tindran les funcions que aquella els atribuïsca i s'integraran en la forma que s'establisca en el mateix acord de la seua creació.
  
Si no es constituïxen les comissions gestores de servicis, les seues funcions seran realitzades per la Comissió Permanent.
  
Article 23
  
En esta Mancomunitat existirà un lloc de treball reservat a funcionaris d'administració local, amb habilitació de caràcter nacional, a qui correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió econòmica financera i pressupostària, i la comptabilitat, tresoreria i recaptació.
  
En tant no es classifique reglamentàriament per l'òrgan autonòmic competent dit lloc de treball, les citades funcions podran ser exercides per algun funcionari d'administració local, amb habilitació de caràcter nacional, d'algun dels municipis que integren la Mancomunitat, prèvia designació per l'Assemblea General.
  
No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment del lloc de treball, es podrà sol·licitar, de conformitat amb la normativa aplicable, l'exempció de l'obligació de mantindre'l.
  
En eixe supòsit, i una vegada concedida la citada exempció, les funcions reservades a habilitats nacionals s'exerciran a través de funcionari, amb esta habilitació, d'algun dels municipis que integren la Mancomunitat, pel servici d'assistència de l'Excma. Diputació Provincial de València o mitjançant acumulació.
  
Article 24
  
Podran existir delegats de servicis, si són necessaris, per acord de l'Assemblea General i a proposta de la comissió del servici.
  
El seu nomenament correspondrà al president, però haurà de recaure necessàriament en un delegat dels municipis en l'Assemblea General, amb veu i vot dins de l'Assemblea.
  
En la delegació establida per l'Assemblea es fixaran les seues funcions, drets i obligacions, que no podran anar en detriment de les atribucions pròpies del altres òrgans de la Mancomunitat.
  
Article 25
  
Formen part de la Mancomunitat de la Ribera Baixa tots els regidors dels municipis integrats en la Mancomunitat.
  
Únicament els delegats dels municipis tindran dret a assistir, amb veu i vot, a les reunions de l'Assemblea General.
  
Els delegats dels municipis,que hauran de ser regidors electes de les mateixes, s'eligiran d'acord amb el procediment que es regula en l'apartat següent:
  
A. Cada municipi tindrà en l'Assemblea General el nombre de vots que li corresponga d'acord amb l'article 8é.
  
L'elecció dels delegats que li corresponguen, i el repartiment del nombre de vots entre les candidatures representades en la corporació, es realitzarà aplicant la Llei d'Hont sobre el nombre de vots obtinguts per cada llista, el nombre del qual es dividirà per 1, 2, 3, etc. fins al nombre de vots que corresponguen a cada municipi, segons el que establix l'article 8.
  
Les entitats locals associades tindran dos representants cada una, amb veu però sense vot, en l'Assemblea General.
  
B. Quan en la relació de quocients coincidisquen dos o més llistes s'atribuirà el vot a la llista més votada en les corresponents eleccions municipals.
  
C. En tot cas, un dels delegats del municipi serà necessàriament l'alcalde o president d'este.
  
Els delegats en l'Assemblea s'entendran elegits pel mateix període per al que hagueren sigut elegits regidors.
  
Article 26
  
En tot moment, amb les formalitats legals i l'específica assenyalada en l'article anterior, els ajuntaments podran revocar la designació dels seus delegats en l'Assemblea General.
  
En estos casos, i en els que puguen produir-se per altres causes, l'elecció dels qui hagen de cobrir la vacant s'ajustarà al que establix l'article anterior.
  
El cessament d'un delegat en l'Assemblea General es produirà de forma automàtica en el moment en què el delegat abandone el grup municipal dins del qual va ser elegit.
  
Article 27
  
La Comissió Permanent estarà formada en tot moment pels alcaldes dels ajuntaments, portaveus dels grups polítics en la Mancomunitat i representants de les entitats locals associades, o membre de les mateixes en qui deleguen.
  
Els representants de les entitats locals associades actuaran amb veu i sense vot.
  
Article 28
  
La Mancomunitat de la Ribera Baixa es constituirà en sessió extraordinària que se celebrarà en el termini de 120 dies des de la celebració de les eleccions locals i serà convocada pel president o persona que legalment el substituïsca, el qual convocarà els delegats dels municipis, una vegada s'haja comunicat la seua designació.
  
El president de la Mancomunitat de la Ribera Baixa serà elegit per l'Assemblea General entre els seus membres, en la sessió constitutiva, mitjançant votació secreta i seguint les regles següents:
  
a) Cada grup polític podrà proposar un candidat a president.
  
b) Si algun d'ells obté la majoria absoluta dels delegats serà proclamat electe.
  
c) Si cap d'ells obté la majoria absoluta es procedirà a una segona votació entre els dos candidats més votats i serà proclamat electe el candidat que obtinga la majoria de vots.
  
Així mateix, el president pot ser destituït mitjançant una moció de censura, que seguirà el procediment establit en la legislació electoral, amb caràcter general, per als municipis.
  
L'elecció del vicepresident es realitzarà de la mateixa forma que la del president de la Mancomunitat, una vegada finalitzada esta.
  
Article 29
  
Els membres de les comissions seran designats pels municipis representats en estes, entre els membres de les mateixes, i del nomenament es donarà compte a l'Assemblea General en la primera sessió que se celebre.
  
CAPÍTOL TERCER
  
Funcionament
  
Article 30
  
En tot el que es referix al funcionament dels òrgans de la Mancomunitat de la Ribera Baixa, s'estarà al que disposa la normativa reguladora del funcionament dels òrgans dels municipis, excepte el que es conté en els articles següents.
  
Article 31
  
En l'Assemblea General no s'admetrà el vot ponderat.
  
En la resta de comissions, el vot de cada membre present es computarà d'acord amb la seua quota de participació en el servici, que es determinarà en el moment de la creació d'este.
  
Article 32
  
Les convocatòries, que contindran l'orde del dia i assenyalaran el lloc, dia i hora de celebració, hauran de comunicar-se a cada u dels membres de l'òrgan amb una antelació mínima de tres dies, en el cas de les ordinàries, i de vint-i-quatre hores en el cas de les urgents. La urgència haurà de ser reconeguda per majoria de membres presents en la sessió, com a punt previ a l'inici del debat dels punts de l'orde del dia.
  
Article 33
  
La Mancomunitat de la Ribera Baixa farà arribar als seus municipis membres, les comunicacions dirigides als delegats i membres de les comissions, per qualsevol mitjà que permeta tindre constància de la recepció de la mateixa, i hauran de ser els servicis administratius dels respectius municipis els que facen arribar les comunicacions als delegats i membres, els quals hauran de trametre a la Mancomunitat de la Ribera Baixa els justificants relatius al lliurament d'estes
  
III. PERSONAL
  
Article 34
  
Dins dels plans i programes d'actuació i de les previsions pressupostàries, la Mancomunitat podrà tindre al seu servici personal retribuït, a més dels habilitats nacionals, i estarà al que disposa la normativa reguladora del personal al servici de l'administració Pública.
  
IV. RÈGIM JURÍDIC.
  
Article 35
  
En totes les seues actuacions, la Mancomunitat, i cada u dels seus òrgans de govern i administracions, se subjectaran al que disposa estos Estatuts, i serà d'aplicació (per allò no previst en els mateixos) els preceptes que sobre funcionament i règim jurídic es troben vigents en cada moment en la legislació de les corporacions locals.
  
Article 36
  
Totes les activitats encaminades a la creació, instal·lació i sosteniment dels servicis que constituïxen el seu objecte i finalitats s'efectuaran per la Mancomunitat des del moment en què esta assumisca cada u d'ells, i les seues decisions obligaran els municipis integrants.
  
A tals servicis els seran d'aplicació les respectives normatives legals i reglamentàries de caràcter general, sempre que reunisquen la qualitat de servicis públics.
  
V. RÈGIM ECONÒMIC, FINANCER I COMPTABLE
  
Article 37
  
Dins de la necessària unitat pressupostària, comptable i de caixa, existirà sempre, tant en els ingressos com en les despeses, la necessària diferenciació entre els que siguen de caràcter general i els específics de cada servici. Igualment es distingiran així mateix segons siguen d'inversió o de primer establiment o de manteniment.
  
Es respectarà la decisió de cada ajuntament d'integrar-se en un servici, i segons la seua integració se li girarà la part corresponent de les despeses. Llevat de la de servicis generals, que es girarà segons l'article 10.
  
Article 38
  
El règim econòmic, financer i comptable es regirà pel que disposa la normativa corresponent als municipis.
  
Les aportacions dels municipis a la Mancomunitat té la consideració de pagaments obligatoris i preferents per a les entitats mancomunades.
  
Article 39
  
Les aportacions econòmiques dels membres es realitzaran en la forma i terminis que determine l'Assemblea General en l'aprovació del Pressupost anual. En el cas que algun municipi es retardara en al pagament de la seua quota més d'un trimestre, el president requerirà el seu pagament en el termini de vint dies. Transcorregut dit termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'Ajuntament deutor, a fi que les lliure a la Mancomunitat.
  
Esta retenció és autoritzada pels ajuntaments mancomunats en el moment d'aprovació dels presents Estatuts, sempre que s'acompanye el certificat de descobert reglamentari en cada cas.
  
El manteniment reiterat en situació de deutor a la Mancomunitat, per part d'una entitat local, serà causa suficient per a procedir a la seua separació definitiva, i podran reclamar-se les quantitats degudes i les despeses derivades, de conformitat amb els apartats anteriors d'este article.
  
VI. SERVICIS
  
CAPÍTOL PRIMER
  
Disposicions generals.
  
Article 40
  
Seran servicis de la Mancomunitat (a mesura de la seua implantació i d'acord amb estos Estatuts), quan tendisquen a la consecució de l'objecte i finalitats assenyalades en els articles 5é i 6é.
  
Es consideren servicis generals els estrictament necessaris per al normal funcionament de tots els òrgans de la Mancomunitat, així com els que siguen la seua mera conseqüència.
  
Es tractaren com a servicis individualitzats tots els altres que s'implanten per a atendre necessitats i aspiracions de la població resident al territori de la Mancomunitat.
  
Article 41
  
En matèria de servicis serà d'aplicació general la normativa que conté el Reglament de Servicis de les Corporacions Locals, de 17 de juny de 1955, o la que d'ara endavant la substituïsca.
  
Article 42
  
La iniciativa d'implantació d'un servici individualitzat podrà partir:
  
A) de qualsevol dels òrgans de la Mancomunitat;
  
B) d'un o diversos dels seus membres, mitjançant acords dels respectius ajuntaments; i de la
  
C) iniciativa particular d'acord amb el que preveu els articles 117 i següents del Reglament de servicis.
  
Article 43
  
A cada iniciativa d'implantació, o com a conseqüència de la mateixa i abans de sotmetre's a l'Assemblea General, s'acompanyaran:
  
A) Projecte o estudi tècnic del servici que es proposa, amb els dades, plans i la resta d'antecedents informatius.
  
B) Estudi econòmic financer.
  
C) Avantprojecte de reglamentació
  
D) Forma o formes de gestió proposades.
  
Article 44
  
Cada expedient d'implantació serà objecte del tràmit següent:
  
A) L'aprovació de la implantació del servici per l'Assemblea General suposarà l'adhesió automàtica de tots els ajuntaments de la Mancomunitat.
  
B) Els ajuntaments membres de la Mancomunitat tindran un termini de 30 dies per a comunicar a la Mancomunitat la voluntat de no participar en el servici.
  
C) La posada en marxa del servici serà efectiva una vegada determinats els ajuntaments participants, prèvia reunió dels alcaldes dels mateixos, en la que es determinen les condicions de participació de cada Ajuntament.
  
D) En la sessió posterior de l'Assemblea General es donarà compte a esta dels ajuntaments participants en el mateix, i es podrà revisar la decisió de creació d'un servici, una vegada establits els ajuntaments participants.
  
Article 45
  
La supressió d'un servici ja implantat podrà ser proposada per un o diversos dels ajuntaments afectats, o bé per qualsevol dels òrgans de la Mancomunitat, i la proposta s'acceptarà o denegarà per majoria simple dels ajuntaments que formen el servici.
  
En tots els casos la proposta de supressió haurà d'anar acompanyada de la seua motivació i d'idees o suggeriments sobre liquidació, extinció o substitució.
  
Article 46
  
La proposta serà sotmesa a l'Assemblea General, que podrà rebutjar-la o aprovar-la inicialment.
  
L'acord inicial de supressió serà comunicat als membres afectats perquè estos, en termini d'un mes, manifesten la seua conformitat o inconvenients.
  
Transcorregut dit termini, l'Assemblea General es pronunciarà definitivament sobre la supressió proposada.
  
Article 47
  
Acordada definitivament la supressió d'un servici, es procedirà a la liquidació del mateix en forma semblant a la prevista en els articles 12 i següents i 51 i següents d'estos Estatuts. El projecte concret de liquidació, si no haguera sigut aportat amb anterioritat, haurà de ser redactat i sotmés a l'Assemblea en termini màxim d'un mes, i s'executarà en el temps i forma que s'assenyale en la seua aprovació.
  
Article 48
  
Per a la prestació dels servicis podran utilitzar-se les formes de gestió previstes en la legislació vigent i concretades en el Reglament de Servicis de les Corporacions Locals i el Reglament de Gestió Urbanística, amb les puntualitzacions següents:
  
A) Els servicis generals, a què es referix el segon paràgraf de l'article 40 d'estos Estatuts, seran sempre objecte de gestió directa sense òrgan especial.
  
B) L'òrgan especial de cada servici, objecte de gestió directa amb esta modalitat, serà la respectiva Comissió Gestora prevista en els articles 17 i 21, però sense pressupost especial.
  
C) La forma de gestió de cada servici serà determinada en el moment de la seua implantació, sense perjudici que posteriorment puga adoptar-se una altra distinta si les circumstàncies així ho aconsellaren i mitjançant el tràmit i garanties corresponent en cada cas.
  
Article 49
  
Per a la percepció de quantitats per la prestació dels servicis caldrà establir, en la seua implantació, les corresponents taxes o tarifes, basades en els costs reals del respectiu servici, incloses amortitzacions i repercussions de les despeses generals de la Mancomunitat, si fa el cas.
  
Tals taxes o tarifes seran sotmeses als tràmits d'aprovació que corresponguen, segons la seua naturalesa i la del respectiu servici, i seran objecte de revisió i actualització periòdica.
  
VII. MODIFICACIÓ D'ESTATUTS I DISSOLUCIÓ
  
CAPÍTOL PRIMER.
  
Modificació d'Estatuts
  
Article 50
  
La modificació d'estos Estatuts podrà ser proposada per qualsevol dels membres de la Mancomunitat o dels seus òrgans de govern i administració, i haurà de ser aprovada inicialment per l'Assemblea General, ratificada per l'Ajuntament Ple de cada u dels municipis membres, aprovada definitivament per l'Assemblea General i sotmesa als tràmits posteriors que exigisca la legislació vigent.
  
CAPÍTOL SEGON
  
Dissolució
  
Article 51
  
Es produirà la dissolució de la Mancomunitat en els següents supòsits:
  
A) Per disposició legal.
  
B) Per separació, simultània o successiva dels municipis membres de la mateixa, si no en queden almenys dos.
  
C) Quan mitjançant acords adoptats amb el quòrum exigit legalment per a la seua constitució, ho decidisquen així una majoria dels ajuntaments plens de municipis membres, que abasten així mateix la majoria de delegats en l'Assemblea General, segons l'article 8é d'estos Estatuts.
  
D) Per acord de l'Assemblea General, amb el vot favorable de la majoria legal dels seus delegats, si les circumstàncies financeres, separació de membres o circumstàncies d'altres índoles facen inviable o molt difícil el funcionament de la Mancomunitat.
  
E) Per acord de l'Assemblea General, amb el vot favorable dels dos terços dels seus membres, encara que no es donen les circumstàncies del cas anterior.
  
La dissolució serà en tot cas sotmesa a la pertinent autorització de l'organisme superior corresponent.
  
Article 52
  
L'acord de dissolució determinarà la forma en què ha de procedir-se a la liquidació de la hisenda de la Mancomunitat i la subrogació, en la proporció que corresponga, de cada u dels municipis mancomunats en els seus béns, drets i obligacions.
  
Tota iniciativa de dissolució anirà acompanyada del corresponent projecte de liquidació.
  
Article 53
  
La liquidació requerirà una revisió i actualització de l'inventari de tots els béns, drets i obligacions, amb el corresponent balanç, el qual determinarà l'actiu o passiu que resulte.
  
En els referits inventaris i balanços figuraran per separat els béns, drets i obligacions referents a cada servici individualitzat, i als servicis generals, en orde a la justa distribució conforme a les aportacions de cada membre.
  
Article 54
  
El saldo, actiu o passiu, de cada una de les liquidacions parcials per servicis individualitzats serà repartit entre els municipis membres integrats en el respectiu servici, en proporció a les aportacions que en el mateix li corresponien i a les que en realitat hagueren efectuat, compensant-se càrrecs i abonaments en el compte de liquidació de cada municipi.
  
El saldo, actiu o passiu, resultant de la liquidació referent a servicis generals, serà distribuït en proporció als habitants de drets, segons l'últim padró, o rectificació anual, aprovat per l'Institut Nacional d'Estadística.
  
Article 55
  
Prèvia valoració pericial i una vegada alçades totes les càrregues, els béns i instal·lacions podran ser adjudicats a l'Ajuntament en el terme municipal dels quals es troben, practicant-se les liquidacions i pagaments corresponents.
  
Si hi haguera acord en valoracions i adjudicacions, entre les parts afectades, es procedirà a l'alienació de l'actiu o actius immobilitzats mitjançant les formes de licitació pública previstes en la legislació d'Administració local.
  
DISPOSICIÓ ADDICIONAL
  
Única